《和蓬莱阁赏雪赋诗》
宋代·许安世

南国收藏晚，{左上昔下八右今}天凛烈兴。
日行黄道市，神御坎宫乘。
元化初施种，穷阴乍丧朋。
气随钧外转，云自泽中腾。
集霰纷余凛，号风助峻棱。
紫霄零杂佩，玄野碎增冰。
缟色坳窳遍，寒光上下凝。
候严知节应，空旷觉神澄。
透隙还同舞，因方不待绳。
雁飞朝愈急，鸡误夕相应。
吟絮飘吴苑，禋茅秀楚塍。
阶庭迷鹤鹜，林麓蔽薪蒸。
瑶水三千里，昆仑九万层。
槛前窥化国，波际失西陵。
舟兴怀安道，鲈思鄙季鹰。
胜游方罕值，高会喜相仍。
涨海雄藩屏，东侯实股肱。
蕊珠辞密侍，阿阁贲华称。
将幕开樽俎。宾筵集俊能。
醴杯亲劝酢，龙坂尽隮登。
郢唱人谁继，皋谟世共矜。
击辕知乱雅，附骥偶同蝇。
绾席尘空满，婴衣体讵胜。
仰瞻云汉丽，嘉惠岂虚膺。

作者简介：许安世（一○四一～一○八四），字少张，襄邑（今河南睢县）人。英宗治平四年（一○六七）进士，（《宋历科状元录》卷四）。调郓州观察推官。神宗熙宁五年（一○七二）召为集贤校理、检正中书吏房公事。八年，出签书濠州判官厅公事（《宋会要辑稿》职官六五之四二）。元丰三年（一○八○）为梓州路转运判官。七年，卒于黄州，年四十四。《宋元学案补遗》卷九八有传。今录诗四首。